Moje pjesme

Ove pjesme nisu za priredbe.

One nisu da ih glasno viču.

One su pisane za one

koji svoju priču nose tiho

u sebi zapretenu.

One nisu ni za društva bučna

gdje um i duša prerano ostare.

One su pisane za same,

za one čudne i zadnje sanjare.

One nisu za šminku i svilu,

gospodske ruke i sigurnost doma.

One su blagoslov i psovka za

svakog skitnicu u čijem krilu

samo pregršt snova.

Ove pjesme nisu za budale

što život trate u luksuzu

slijepom. One su pisane za one

što još znaju pokloniti se

lijepom.

Marija Juračić, prof.